Document ID: 32010R0520

KOMMISSIONENS FORORDNING (EU) Nr. 520/2010
af 16. juni 2010
om ændring af forordning (EF) nr. 831/2002 vedrørende adgang til fortrolige data til videnskabelige formål for så vidt angår tilgængelige undersøgelser og statistiske datakilder
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker (1), særlig artikel 23, og
ud fra følgende betragtninger:
(1)
I Kommissionens forordning (EF) nr. 831/2002 (2) er det fastlagt, på hvilke betingelser der med henblik på at drage statistiske konklusioner til videnskabelige formål kan gives adgang til fortrolige data, der indberettes til EF-myndigheden. Forordningen indeholder en liste over de forskellige undersøgelser og datakilder, som den finder anvendelse på.
(2)
Der er et voksende behov hos forskere og i videnskabelige kredse generelt for til videnskabelige formål at få adgang til fortrolige data fra interviewundersøgelsen vedrørende sundhed i EU, EF-statistikkerne om informationssamfundet, husholdningsbudgetundersøgelserne og den statistiske registrering af vejgodstrafikken.
(3)
Interviewundersøgelsen vedrørende sundhed sigter mod på et harmoniseret grundlag og med en høj grad af sammenlignelighed mellem EU-medlemsstaterne at tilvejebringe data om EU-borgernes sundhedsstatus, livsstil (sundhedsdeterminanter) og benyttelse af sundhedsydelser. Spørgsmålene i spørgeskemaet tjener til at opfylde både politikbestemte behov og videnskabelige formål. Råder forskerne over individuelle datasæt, vil de kunne foretage undersøgelser af bestemte befolkningsgrupper (eksempelvis ældre mennesker) for bedre at kunne vurdere deres sundhedstilstand, og i hvilket omfang sundhedssystemerne opfylder deres behov. Resultaterne af sådanne forskningsundersøgelser vil kunne anvendes til at udforme specifikke programmer for forskellige befolkningsgrupper eller til at vurdere europæiske og/eller nationale forebyggelsesprogrammer.
(4)
Europa-Parlamentets og Rådets forordning (EF) nr. 808/2004 af 21. april 2004 om EF-statistikker om informationssamfundet (3) danner grundlag for tilvejebringelse af harmoniserede statistiske data om husstandes og privatpersoners benyttelse af informations- og kommunikationsteknologi (ikt). Adgang til individuelle datasæt vil i stort omfang kunne gavne forskningsarbejdet vedrørende ikt-anvendelsens indflydelse på de europæiske samfund og inddragelsen i informationssamfundet. Resultaterne kan anvendes til at evaluere eksisterende politikker og til at udforme relevante nye politikker på nationalt og europæisk plan, f.eks. i2010-strategien.
(5)
I husholdningsbudgetundersøgelserne fordeles udgifterne efter husstandens karakteristika og referencepersonen samt efter husstandsindkomsten. Denne kildes ensartethed gør det muligt at udarbejde mikrosimulationsmodeller for at teste hypoteser for hele EU og hjælpe de politiske beslutningstagere med at træffe velunderbyggede beslutninger.
(6)
I Rådets forordning (EF) nr. 1172/98 af 25. maj 1998 om statistisk registrering af vejgodstrafikken (4) kræves det, at de indberettende lande forsyner Eurostat med kvartalsvise mikrodata om de køretøjer, der er udvalgt til stikprøven, køretøjernes ture og det gods, som befordres på turene mellem regionerne. Forskeres adgang til disse data vil kunne forbedre analyserne af transportpolitikken og udarbejdelsen af transportmodeller, bl.a. med henblik på EU's regionalpolitik, en passende fordeling på forskellige transportmåder og udviklingen af transeuropæiske transportnet i EU.
(7)
Interviewundersøgelsen vedrørende sundhed i EU, EF-statistikkerne om informationssamfundet - modul 2: privatpersoner, husstande og informationssamfundet, husholdningsbudgetundersøgelserne og den statistiske registrering af vejgodstrafikken bør derfor indgå i listen over de undersøgelser og statistiske datakilder, som er indeholdt i forordning (EF) nr. 831/2002.
(8)
Foranstaltningerne i denne forordning er i overensstemmelse med udtalelse fra Udvalget for det Europæiske Statistiske System -
VEDTAGET DENNE FORORDNING:
Artikel 1
I forordning (EF) nr. 831/2002 foretages følgende ændringer:
1)
Artikel 5, stk. 1, affattes således:
»1. EF-myndigheden kan i sine lokaler give adgang til fortrolige data fra følgende undersøgelser eller statistiske datakilder:
-
det europæiske husholdningspanel
-
arbejdsstyrkeundersøgelsen
-
Fællesskabets innovationsundersøgelse
-
efter- og videreuddannelsesundersøgelsen
-
lønstrukturundersøgelsen
-
EF-statistikkerne over indkomstforhold og levevilkår
-
voksenundervisningsundersøgelsen
-
undersøgelsen af landbrugsbedrifternes struktur
-
interviewundersøgelsen vedrørende sundhed i EU
-
EF-statistikkerne om informationssamfundet - modul 2: privatpersoner, husstande og informationssamfundet
-
husholdningsbudgetundersøgelserne
-
den statistiske registrering af vejgodstrafikken.
Adgang til data til brug for et bestemt forskningsprojekt nægtes dog, hvis den nationale myndighed, der har indberettet dataene, anmoder herom.«
2)
Artikel 6, stk. 1, affattes således:
»1. EF-myndigheden kan frigive anonymiserede mikrodatasæt fra følgende undersøgelser eller statistiske datakilder:
-
det europæiske husholdningspanel
-
arbejdsstyrkeundersøgelsen
-
Fællesskabets innovationsundersøgelse
-
efter- og videreuddannelsesundersøgelsen
-
lønstrukturundersøgelsen
-
EF-statistikkerne over indkomstforhold og levevilkår
-
voksenundervisningsundersøgelsen
-
undersøgelsen af landbrugsbedrifternes struktur
-
interviewundersøgelsen vedrørende sundhed i EU
-
EF-statistikkerne om informationssamfundet - modul 2: privatpersoner, husstande og informationssamfundet
-
husholdningsbudgetundersøgelserne
-
den statistiske registrering af vejgodstrafikken.
Adgang til data til brug for et bestemt forskningsprojekt nægtes dog, hvis den nationale myndighed, der har indberettet dataene, anmoder herom.«
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. juni 2010.

Labels: 12
15
19